CELEX: 62008TN0250
Language: el
Date: 2008-06-18 00:00:00
Title: Υπόθεση T-250/08: Προσφυγή της 18ης Ιουνίου 2008 — Batchelor κατά Επιτροπής

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/64
            
         Προσφυγή της 18ης Ιουνίου 2008 — Batchelor κατά Επιτροπής
   (Υπόθεση T-250/08)
   (2008/C 209/113)
   Γλώσσα διαδικασίας: η αγγλική
   Διάδικοι
   
      Προσφεύγων: Edward William Batchelor (Βρυξέλλες, Βέλγιο) (εκπρόσωποι: F. Young, solicitor, A. Barav, barrister, και D. Reymond, avocat)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει τη σιωπηρή απορριπτική απόφαση που κατά το άρθρο 8, παράγραφος 3, του κανονισμού (ΕΚ) 1049/2001 θεωρείται ότι εκδόθηκε από την Ευρωπαϊκή Επιτροπή στις 9 Απριλίου 2008 και τη ρητή απορριπτική απόφαση της Επιτροπής της 16ης Μαΐου 2008 σχετικά με αίτηση προσβάσεως σε έγγραφα που υποβλήθηκε σύμφωνα με τον ίδιο κανονισμό·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η παρούσα προσφυγή ακυρώσεως που ασκήθηκε κατά το άρθρο 230 ΕΚ στρέφεται κατά της σιωπηρής αποφάσεως της Επιτροπής της 9ης Απριλίου 2008 και της από 16 Μαΐου 2008 ρητής αποφάσεώς της που εκδόθηκαν σύμφωνα με τον κανονισμό (ΕΚ) 1049/2001 (1) (στο εξής: κανονισμός προσβάσεως), με τις οποίες η Επιτροπή απέρριψε την αίτηση του προσφεύγοντος να αποκτήσει πρόσβαση σε έγγραφα σχετικά με την ανακοίνωση μέτρων που ελήφθησαν βάσει του άρθρου 3α, παράγραφος 1, της οδηγίας 89/552/EΟΚ του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων.
   Ο προσφεύγων ισχυρίζεται ότι η προσβαλλόμενη απόφαση συνιστά παράβαση του άρθρου 253 ΕΚ και των άρθρων 7, παράγραφος 1, και 8, παράγραφος 1, του κανονισμού προσβάσεως, οπότε εκδόθηκε κατά παράβαση ουσιωδών τύπων μη παραθέτοντας επαρκείς λόγους για την απόρριψη της αιτήσεως προσβάσεως στα ζητηθέντα έγγραφα. Ο προσφεύγων διατείνεται περαιτέρω ότι, αρνούμενη την πρόσβαση στα ζητηθέντα έγγραφα, η προσβαλλόμενη απόφαση συνιστά παράβαση του άρθρου 255 ΕΚ και των άρθρων 1, στοιχείο α', 2, παράγραφοι 1 και 3, και 4, παράγραφοι 1 έως 6, του κανονισμού προσβάσεως. Ειδικότερα, ο προσφεύγων προβάλλει ότι η προσβαλλόμενη απόφαση, με το να ορίσει ότι έχουν εφαρμογή οι εξαιρέσεις του άρθρου 4, παράγραφος 3, δεύτερο εδάφιο, και του άρθρου 4, παράγραφος 2, πρώτη και τρίτη περίπτωση, του κανονισμού προσβάσεως, συνιστά παράβαση του κανονισμού αυτού και, τέλος, με το να μη παραθέσει τους λόγους για τους οποίους δεν επετράπη μερική πρόσβαση στα ζητηθέντα έγγραφα, συνιστά παράβαση του άρθρου 4, παράγραφος 6, του ίδιου κανονισμού.
   
      (1)  Κανονισμός του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).